Hacksaw Ridge

Hacksaw Ridge er en australsk-amerikansk biografisk krigsfilm fra 2016, regissert av Mel Gibson. Manuset ble skrevet av Andrew Knight, Robert Schenkkan,  Randall Wallace og Gregory Crosby. Andrew Garfield, Vince Vaughn, Sam Worthington, Luke Bracey, Hugo Weaving, Ryan Corr, Teresa Palmer, Richard Pyros og Rachel Griffiths spiller hovedrollene. Innspillingen ble satt i gang 29. september 2015 i New South Wales og endte i desember 2015.

Filmen hadde verdenspremiere 4. september 2016 under filmfestivalen i Venezia og kinopremiere i USA i november 2016. Hacksaw Ridge var Gibsons første spillefilm som regissør siden dramafilmen Apocalypto i 2006. Den fikk god kritikk.

Handling 
Filmen er basert på en sann historie om den amerikanske medisinstudenten Desmond T. Doss (Andrew Garfield) som nektet å bære våpen under andre verdenskrig. I mai 1945 redder han over 75 medsoldater på den japanske øya Okinawa. Etter det japanske angrepet på Pearl Harbor i desember 1941, verver Desmond Doss seg til det amerikanske militæret. Faren hans Tom Doss (spilt av Hugo Weaving), en veteran fra første verdenskrig, er ekstremt opprørt over sønnens avgjørelse. Før han reiser til Fort Jackson for militær-trening, frir Desmond til kjæresten Dorothy Schutte.

Doss får opplæring under kommando av sersjant Howell. Doss utmerker seg i fysiske tester, men han nekter å håndtere skytevåpen eller trene på lørdager på grunn av sin religiøse tro. Sersjant Howell og kaptein Glover forsøker å få Doss kastet ut av militæret av psykiatriske årsaker. Men dette mislykkes ettersom hans religiøse tro ikke kvalifiserer til psykisk sykdom. De begynner deretter å plage Doss, og forsøker å få ham til å slutte i militæret. En kveld blir han utsatt for vold av sine medsoldater, men han nekter å identifisere sine angripere. Doss og hans enhet fullfører sin grunnleggende opplæring.

Doss ønsker å gifte seg med kjæresten Dorothy så snart han kan. Men at han nekter å bære skytevåpen fører til at han blir arrestert for oppsetsighet og ordrenekt. Kaptein Glover og Dorothy besøker Doss i fengsel og forsøker å overbevise ham om å kjenne seg skyldig. Dermed kan Doss løslates, og forlate militæret, uten videre siktelse eller fengsel. Men Doss nekter å gå på akkord med sin tro, og i krigsrett nekter Doss å innrømme skyld. Ved rettssaken dukker faren hans opp ved domstolen med et brev fra sin tidligere kommandant (nå en brigadegeneral) som sier at Desmonds pasifisme er beskyttet av den amerikanske grunnloven. Siktelsen mot Doss blir henlagt, og han gifter seg med Dorothy.

Doss og hans enhet blir tildelt den 77. infanteridivisjon og blir sendt til Stillehavet. Under slaget ved Okinawa blir Doss og hans enhet informert om at de skal hjelpe den 96. infanteridivisjonen som har til oppgave å sikre Hacksaw Ridge. Under den innledende kampen med tunge tap på begge sider redder Doss livet til medsoldat Smitty. Doss avslører overfor Smitty at hans aversjon mot skytevåpen stammer fra en hendelse fra ungdommen hvor han nesten skjøt sin sterkt berusede far som truet moren hans med en pistol. Smitty ber om unnskyldning for sin tidligere motvilje mot Doss.

Neste morgen lanserer japanerne et massivt angrep for å slå vekk amerikanerne fra hele området. Smitty blir drept, men sersjant Howell og flere av Doss sine kamerater blir hardt skadet på slagmarken. Doss hører ropene fra døende soldater og kommer for å redde dem. Han bærer de sårede til klippekanten og sender dem ned med tau. Hver gang ber han til Gud om å klare å redde én til. Ankomsten til dusinvis av sårede og antatt døde soldater kommer som et sjokk for resten av enheten som befinner seg nedenfor Hacksaw Ridge. Doss klarer også å redde Howell, og de unnslipper så vidt til tross for en kraftig ild fra fienden.

Kaptein Glover ber om unnskyldning for at han tidligere avviste Doss sin religiøse tro som «feighet» og forteller at de planlegger et angrep en tidlig lørdag morgen. Men Glover ønsker ikke å starte det neste angrepet uten Doss, og operasjonen blir forsinket på grunn av hans religiøse bønner. Med forsterkninger vender de tilbake til kampen. Under et japansk bakholdsangrep klarer Doss å redde Glover og flere andre. Doss blir skadet av en granateksplosjon, men slaget blir vunnet. Doss kommer seg ned fra Hacksaw Ridge og griper bibelen som han har fått i gave fra Dorothy.

Filmen avslutter med en rekke ekte fotografier og videoopptak som viser at Desmond Doss ble tildelt Medal of Honor fra president Harry S. Truman for å ha reddet 75 amerikanske soldater ved Hacksaw Ridge. Doss giftet seg med Dorothy, og de forble gift til hennes død i 1991. Doss døde den 23. mars 2006, 87 år gammel.

Medvirkende 
 Andrew Garfield som Desmond T. Doss
 Vince Vaughn som sersjant Howell
 Sam Worthington som kaptein Glover
 Luke Bracey som Smitty
 Hugo Weaving som Tom Doss
 Ryan Corr som løytnant Manville
 Teresa Palmer som Dorothy Schutte
 Rachel Griffiths som Bertha Doss
 Richard Roxburgh som oberst Stelzer
 Luke Pegler som Milt «Hollywood» Zane
 Richard Pyros som Randall «Teach» Fuller
 Ben Mingay som Grease Nolan
 Firass Dirani som Vito Rinnelli
 Goran D. Kleut som Andy «Ghoul» Walker 
 Harry Greenwood som Henry Brown 
 Damien Thomlinson som Ralph Morgan  
 Robert Morgan som oberst Sangston

Referanser

Eksterne lenker 
 

Krigsfilmer fra USA
Filmer fra 2016
Australske krigsfilmer
Biografiske filmer fra USA
Australske dramafilmer
Dramafilmer fra USA
Filmer basert på virkelige hendelser
Engelskspråklige filmer
Filmer om andre verdenskrig
Filmer regissert av Mel Gibson